ming030890/wiki-yue-high-quality huggingface dataset:
地球史

地球史係地球呢粒行星由形成嗰時一路到今時今日嘅發展歷史。
冇爭議嘅最早期嘅證據顯示，喺而今35億年前已經有生命存在。

早期嘅地球
根據放射測年法（Radiocarbon dating）嘅測量結果，太陽系大約係喺 45.6 ± 0.08 億年之前成形嘅，原生嘅地球大約喺 45.4 ± 0.04 億年前成形。一般認為，太陽嘅形成喺大約 46 億年前，嗰時一舊好大舊嘅氫分子雲嘅引力坍縮（Gravitational collapse；一舊天體因為自己嘅重力而向內收縮嘅現象），坍縮嘅質量集中喺佢中心嗰度，而呢啲氫分子可以做核聚變（Nuclear fusion；氫原子撞埋一齊變做啲更大粒嘅化學元素）嚟釋放龐大嘅光同熱能－呢團大舊嘅氫就形成咗太陽。淨低嗰啲部份一邊旋轉一邊攤平，形成咗一大團圍住後生嘅太陽轉嘅粒子（即係所謂嘅原行星盤；Protoplanetary disk）。呢團粒子遲吓就會變做行星、衛星、流星體、同其他太陽系嘅小天體－經個 1000 至 2000 萬年嘅演化，最後形成咗原生地球。初頭地球完全唔啱生物住－佢嗰時個表面恐怕係一個由岩漿組成嘅「海」。

月球形成
月球大約喺 45.3 億年前形成。關於月球起源嘅機制而家仲未有乜嘢定論。一個好受歡迎嘅假說係大碰撞說（Giant impact hypothesis）：呢個諗法認為有一粒好似火星噉大，質量係地球 1/10 嘅天體撞落地球度。呢吓碰撞引發咗大爆炸，炸到地球入面好多物質飛咗上太空，經過吸積作用形成咗月球，而嗰粒天體嘅部份物質亦都熔咗入地球度。而喺打後嘅 41 億至 38 億年前嘅嗰段時間，無數嘅小行星撞落月球嘅表面，令到月球嘅表面變得好犀利，而且當時嘅地球似乎都係成日俾小行星撞。

冷卻凝固
由太古宙（Archean；指 40 億年前至 25 億年前嘅時代）嗰陣開始，地球嘅表面開始冷卻凝固，形成咗硬淨嘅岩石，而火山爆發會釋放出一啲氣體，形成咗一個原始嘅大氣圈。呢個大氣圈會有水蒸氣、二氧化碳、同氮組成，水汽嘅蒸發令到地表冷卻得更加快。冷卻到噉上下，暴雨連續落咗成千上萬年，呢啲雨水灌滿咗盆地，形成咗個海。呢場大暴雨減少咗空氣入面嘅水汽含量，仲洗走咗大氣入面好多二氧化碳。除咗噉，小行星、原行星、彗星上面嘅水同冰亦都帶咗啲水嚟地球。當時嘅太陽似乎弱過而家，但係當時大氣入面嘅温室氣體令到地球保持到一定嘅温度，個新形成嘅海應該唔會結嗮冰。
跟住落嚟，地球嘅其餘物理同化學性質開始漸漸噉成形。大約喺 35 億年前，地球有咗佢股磁場，佢幫到手令到太陽風唔會正面吹襲地球嘅大氣，令到大氣層嘅粒子冇噉容易俾太陽風吹到離開地球。地球嘅外層冷卻凝固，喺大氣層水汽嘅作用之下形成地殼。至於陸地係點嚟，科學界有兩個模型解釋：一種認為陸地到咗家吓仲係增長緊；而另一種更加可能嘅模型認為地球歷史早期嘅陸地迅速噉生成，然後保持到而家。
嗰陣時，地球內部嘅熱量係噉散走，驅動板塊構造運動，形成大陸，經過幾億年，超大陸（Supercontinent）經歷三次嘅分分合合－啲大陸板塊黐埋又分開，最近嘅盤古大陸（Pangaea）喺大約 1.8 億年前分裂。到咗今日，呢種地殼活動仲喺度進行緊。
絕咗種嘅節肢動物 Marrella 嘅化石；喺寒武紀嗰陣，地球突然多咗好多生物品種。

生命起源
内文：生命起源
地球係目前宇宙已知行星入面唯一能夠維持生命嘅。一般認為大約 40 億年前嘅高能化學反應產生咗能夠複製自己嘅分子，打後 5 億年就出現咗所有生命嘅共同祖先，再分化咗細菌同古菌出嚟。早期嘅生命體發展出搞光合作用嘅能力，於是有得直接利用太陽能向大氣嗰度釋放啲氧氣。大氣度積累嘅氧氣俾太陽射嘅紫外線作用，喺上層大氣形成咗臭氧（O3），出現咗臭氧層。早期嘅生命以原核生物（Prokaryote；以單一原核細胞組成嘅生物）嘅形態存在。由於臭氧層吸收咗太陽射落嚟嘅紫外線，陸地變到好啱生命生存，所以生命開始喺陸地上面繁衍。目前已知最早嘅生命化石證據有西澳洲砂岩入面揾到嘅 34.8 億年前嘅微生物墊化石、西格陵蘭變質碎屑岩度 37 億年前嘅生源石墨、仲有西澳洲岩石度 41 億年前嘅生物質殘骸。
距離而家大約 5.42 億年前發生咗寒武紀生命大爆發（Cambrian explosion）。由化石睇，嗰時地球上嘅多細胞生物種類突然之間多咗好多，包括節肢動物（Arthropods）三葉蟲、奇蝦等。化石記錄顯示大多數嘅動物門都係喺呢個時期出現嘅。呢個時期持續咗大約 2 千萬年至 2 千 5 百萬年，導致咗大多數現代動物門嘅發散。複雜啲嘅生物多咗好多，生物多樣性大幅噉提高，所以佢俾人話係生命嘅大爆發。
喺後少少嘅 5 億年前嘅奧陶紀（Ordovician）地球有咗脊椎動物（Vertebrates）－甲冑魚（Ostracoderms）。打後嘅化石記錄顯示地球又有咗幾次生物物種嘅大規模增加或者滅絕，最近嗰次係 6 千 6 百萬年前嘅白堊紀-古近紀滅絕事件（Cretaceous–Paleogene extinction event），呢次事件引致咗恐龍嘅滅絕，但係一啲細隻嘅動物－當中有哺乳類－走得甩死唔去，令到地球嘅生命持續落去。嗰次之後，哺乳類開始變到愈嚟愈發達，而幾百萬年前嘅非洲嘅類猿（Ape）動物似乎開始用兩隻腳行，空咗對手出嚟令到佢哋可以整工具，個腦又變到愈嚟愈大－慢慢進化成智人（Homo sapien）。智人嘅各種活動產生咗世界嘅各大文明同科技。
各種猿類動物（包括人）嘅骨骼
趙增熹

趙增熹（英文：Chiu Tsang Hei，1967年3月7號—）係香港音樂製作人，主要從事香港流行歌幕後工作，包括唱片監製、編曲、作曲、演唱會音樂總監、電影配樂等。亦係香港管弦樂團既客席指揮。多年嚟替張國榮、梅艷芳、張學友、林憶蓮同李克勤等製作過好多膾炙人口既經典金曲同専輯。

經歷
趙增熹就讀於聖若瑟小學及聖若瑟書院。六歲開始學琴，中四開始夾Band，熱愛吹奏口琴，經常參加校際音樂節比賽，並多次獲得冠軍。十分喜歡古典音樂，並考取英國皇家音樂學院聯合的第八級樂理證書。
中學會考取得2A(A.Maths及生物)1B3C唔錯既成績原校升講中六，可惜因為太過沈迷舉辦聯校音樂會，A-Level 成績考唔上香港大港音樂系。中七果年為參與新秀歌唱比賽既朋友鋼琴伴奏，係試音時得到黎小田賞識，獲邀加入華星唱片公司出任製作助理。
一年後，十九歲既佢就幫張國榮既改編歌《有誰共鳴》做編曲。之後陸續幫梅艷芳、呂方等做編曲，同埋開始作曲工作。
1991年，加入許愿旗下既星工廠，除左編曲同作曲，亦開始做唱片監製，其中包括林憶蓮既《野花》、《不如重新開始》專輯，後者既主打歌《不如重新開始》仲幫趙攞咗入行後第一個「最佳編曲獎」。
成個90年代，趙增熹為好多膾炙人口既金曲編曲，當中有好多都係張學友既作品，包括《祇想一生跟你走》、《一千個傷心的理由》、《我等到花兒也謝了》、《原來只要共你活一天》。
1997年，張學友既金牌監製歐丁玉，邀請趙增熹擔任由張學友主演的音樂劇《雪狼湖》既指揮。個音樂劇非常成功，係港連開四十二場。同年，趙增熹憑《甜蜜蜜》、《嬤嬤煩煩》及《色情男女》同時獲提名1996年度香港電影金像獎最佳原創電影音樂，最後以《甜蜜蜜》攞獎而聲明大噪。 果年趙增熹三十歲，咁啱就應驗咗十年前張國榮講過趙「三十歲一定會做出成績」既預言。
之後趙增熹繼續憑多部電影配樂獲提名香港電影金像獎同臺灣金馬獎，包括《玻璃之城》、《安娜瑪德蓮娜》、《千言萬語》及 2021年的《梅艷芳》。
係梅艷芳、黎明等演唱會上擔任過和音同琴手後，90年代中期，趙增熹開始擔任演唱會音樂總監，歌手包括王菲、劉德華、李克勤、葉蒨文、陳慧琳、容祖兒等。2000年起幫李克勤監製一系列《演奏廰》為主題既演唱會及専輯，均大獲好評，業界內外均掀起回响。
2005年起，對流行和古典音樂都十分熟悉既趙增熹獲邀出任香港管弦樂團每年舉辦既「港樂流行音樂會」系列既音樂總監同音樂顧問，更多次擔任管弦樂團既指揮，包括2014年和香港管弦樂團合作既《廸士尼90周年音樂會》、2015年與日本殿堂級歌手玉置浩二合作的《Koji Tamaki Premium Symphonic Concert》、同埋2021年同傳承愛樂合作既音樂會《光影回憶：電影中的美麗與哀愁》等等。
2012年開始，趙增熹為香港旅遊發展局重點節目《除夕倒數詠香江煙花匯演》創作主題音樂，一直沿用到依家。2019年為香港藝術館「未開館‧先開鑼」主旋律創作計劃擔任指導音樂家。2014年更獲邀為香港電台及香港青年協會既萬人音樂會擔任創新健力士世界紀錄見證人，佢既專業廣為業界及大眾所認同。
趙亦曾為無線電視人氣唱歌比賽節目《超級巨聲》及《星夢傳奇》擔任評審，佢對参賽者一針見血而不慍不火既批評大受觀眾歡迎。
進入2010年，趙增熹開始將工作重心放係音樂教育上。2016年成立社企「大台主」音樂及多媒體文化種子計劃，走訪唔同中學和大專院校，舉行免費講座及招募，為有志以音樂作專業的年青人，免費提供培訓，讓學生全面了解幕後製作音樂的知識，指導學生點樣運用科技以最少成本一手包辦音樂製作、以至行銷。並提供平台，畀佢哋表演既機會，鼓勵年輕音樂人成為香港音樂行業未來既「大台主」。

個人生活
生於潮州人家庭，有三個姐姐，三個妹妹。父親從事布料貿易生意，母親開設廠房，家住跑馬地。趙增熹既父母都唔支持佢玩音樂，係父親眼中，佢係承繼衣缽既最佳人選。可惜中五果年，趙父親因病過世。趙增熹說： “傷心過後，突然發覺無人再管到我了，玩音樂玩得更瘋狂。”
趙增熹係華星時期認識咗比佢大八歲既太太，係華星高層李進既秘書。拍拖兩年，廿二歲結婚，生咗一仔一女。細女做咗醫生，大仔就係趙增熹既工作室做音樂製作既工作。
陳安立

陳安立（Brian Chan，1987年12月27號—）係香港ViuTV合約藝人，喺2012年加入now TV而入行，入行前做過模特兒同司儀工作。

簡歷
陳安立係已經死咗嘅香港保釣人士陳毓祥個細仔，中學讀浸信會呂明才中學。香港浸會大學畢業後，佢參加now TV搞嘅「CEO 選拔賽」入到總決賽，最後攞冠軍同「觀星台評審大獎」兩個獎，之後正式加入now TV。佢先後幫過Now 101台同Now觀星台做主持，2016年開始兼埋viuTV嘅工作。
強尼

強尼（1973年4月18號—），原名許博文（英文：Johnny Hui），係香港男藝人，2004年加入香港有線電視，做足球節目主持。佢2016年加入ViuTV，工作都係節目主持為主，因為做主持、演出劇集同唱歌都精通，畀坊間叫佢做「全能強尼」，簡稱「全尼」。

演出
呢個表唔完整，歡迎加料。
12月17號

12月17號係公曆年嘅第351日（閏年第352日），離年尾重有14日。
<< - 12月 - >>



大件事
1398年：帖木兒攻佔德里。
1903年：萊特兄弟喺美國北卡羅萊納州完成人類第一次嘅有動力飛行器嘅飛行。
1907年：不丹王國建立。
1925年：日本調味料公司味之素成立。
1932年：宋慶齡發起「中國民權保障同盟」。
1935年：瓦窯堡會議召開。
1941年：日本軍第二次勸降香港，但香港拒絕。日軍炸軍事設施。
1945年：洪都拉斯加入聯合國。
1959年：臺灣長老教會對臺灣省政府禁止使用羅馬字聖經所提出嘅行政訴訟，畀行政法院駁回。
1963年：聯合國憲章第二十三、第二十七同第六十一條修正案由大會通過。
1974年：香港跑馬地紙盒藏屍案（中文：跑馬地紙盒藏屍案）。
1986年：世界第一宗心肺肝同時移植手術。
1989年：美國動畫《阿森一族》喺霍士電視網首播。
1990年：香港上海匯豐銀行重組，喺英國成立控股公司。
1993年：中國大陸海峽兩岸關係協會（中文：海峡两岸关系协会）（海協會）代表訪問臺灣。
1996年：戈菲·安南做第七任聯合國秘書長。
2004年：不丹政府宣佈全國禁煙令，係世界上第一個全面禁煙令。
2005年：香港舉行世界貿易組織第六次部長級會議（中文：世界貿易組織第六次部長級會議）期間，場外爆發當地自1989年旺角油麻地騷亂（中文：1989年旺角油麻地騷亂）以來首次騷亂（中文：香港反對世貿遊行衝突）。南韓農民喺灣仔區衝擊警察防線同襲擊警務人員，企圖闖入香港會議展覽中心新翼阻止會議，造成香港島交通同商業癱瘓；防暴警察發射34枚催淚彈同6枚布袋彈驅散示威者，係香港史上首次喺警察行動度發射布袋彈。騷亂至18號凌晨平息，警方拉咗1,146名示威者。
2006年：「你」（指網絡使用者嘅用戶分享風潮）俾美國時代雜誌選為2006年年度風雲人物。
2017年：第40屆智利總統選舉次輪投票，由皮涅拉當選。
2021年：堂島北大廈火燭，27死1傷。
2024年：2024年瓦努阿圖地震（法文：Séisme de 2024 au Vanuatu），最少16死210傷。
看我今天怎麼說

《看我今天怎麼說》（英文：The Way We Talk；粵文直譯：睇我今日點樣講）2025年喺未上畫嘅香港電影，由黃修平執導，游學修、鍾雪瑩、吳祉昊主演。故仔用聾人做題材。
套戲喺香港上畫前，戲入面女主角鍾雪瑩已經攞到2024年第61屆金馬獎頒獎典禮最佳女主角獎。

劇情簡介
三位聽障青年，用唔同嘅方式面對自己嘅人生。子信（游學修 飾）自細活喺無聲嘅世界，以做聾人為榮，用手語為聾人自豪；Alan（吳祉昊 飾）揀咗植入人工耳蝸，努力融入健聽社會，雖然講得流利，但都識基本手語，佢同子信自細已經好老友；素恩（鍾雪瑩 飾），自細接受人工耳蝸手術，辛苦學講嘢，即使帶有口音，佢都堅持想融入「正常人」嘅生活。三人因手語而識，成為好友，但喺相處嘅過程中，擦出唔少火花，亦睇到更多生活嘅真相。面對外界嘅偏見同唔公平嘅制度，佢哋喺聾人群體嘅暗湧中掙扎，追尋突破聲音隔膜嘅可能性，最終又可唔可以搵到屬於自己嘅答案呢？
蕾菈

蕾菈（Lyla，1996年11月12號—，本名何蕾伊菈）係臺灣YouTuber同網絡紅人，亦係Youtube頻道「反骨男孩」嘅成員。皆因佢個樣有啲似鄧紫棋，所以有個綽號叫「小鄧紫棋」。

事件
2023年11月6號，蕾菈、佢老公湯宇同另一網絡紅人Joeman（本名翁雋明）因為涉嫌藏有大麻而被臺灣警方拘捕。
北部都會區

北部都會區（英文：Northern Metropolis，簡稱：北都），係香港政府嘅發展計劃，喺2021年10月6號由時任行政長官林鄭月娥提出，係2021年度香港施政報告嘅一部份，預料計會喺20至30年內分階段實施。

簡介
北部都會區包括香港北區同一部份元朗，面積大約三百平方公里，包括現存同埋開放咗嘅邊境禁區，並唔係指特定行政區域，而係因地理特徵、發展政策等因素形成嘅城市空間。區域跨越港深兩地嘅分界線，為更好融入粵港澳大灣區發展大局。
根據香港政府規劃指引，北部都會區以結合產業發展同生態保育嘅宜居社區規劃理念，改善經濟用地嘅規劃同設計，採取措施吸引以創新科技為本嘅產業鏈企業同創投金融、先進製造業、專業商業服務同新興產業企業落戶，進駐北部都會區，形成支持創科產業生態系統嘅空間佈局與設計，為香港嘅經濟發展提供新嘅動力。政府認為過往「新市鎮發展」嘅經驗顯示，大批新界居民仍每天往返維港都會區工作，職住唔平衡令社會整體消耗大量時間同資源喺出行交通之上，影響市民嘅生活質素，造成南北向交通系統嘅重大壓力，亦間接壓抑新界嘅發展潛力，故北部都會區為當地居民提供當區就業機會，改善香港職位與住所嘅空間分佈。

區域
北部都會區開發區域以香港北區（尤其係粉嶺、古洞、羅湖），同埋元朗區北部同洪水橋為主，以城鄉共榮同埋積極保育為發展目標，預計會以雙城三圈嘅計劃實施。
2023年10月，香港政府宣佈將北部都會區分為四個大區域：
「高端專業服務同物流樞紐」涵蓋元朗同天水圍新市鎮、洪水橋／廈村新發展區、元朗南新發展區，同埋流浮山一帶。
「創新科技地帶」佔地300公頃，主要涵蓋新田科技城（包括港深創新及科技園）、河套區，同埋北環線沿線嘅牛潭尾地區。
「口岸商貿同產業區」包括上水、粉嶺、古洞北／粉嶺北新發展區，同埋研究緊嘅新界北新市鎮。
「藍綠康樂旅遊生態圈」位於北部都會區最東部，涵蓋紅花嶺、蓮麻坑、沙頭角、印洲塘等地區，作為康樂同旅遊發展。
當局指，北部都會區入面亦會發展「北都大學教育城」，喺洪水橋／廈村、牛潭尾同新界北新市鎮共預留超過60公頃用地，供專上院校發展校園。目前香港理工大學、香港浸會大學、香港城市大學、香港恒生大學等19間專上院校參與北都大學教育城嘅諮詢活動同提交建議書，其中，有院校希望將成個校園遷至北都，亦有部份院校計劃喺北都成立「衞星校園」。2024年10月，政府發表施政報告，提到已經喺北部都會區預留至少80公頃用地，發展教育城。

歷史
2014年，港鐵北環線開始規劃，原本計劃連接東鐵綫同西鐵線。
2021年10月，時任行政長官林鄭月娥發表2021年度香港施政報告，首次提出北部都會區計劃。但有唔少人反對，更有人質疑呢個計劃係懸浮半空。不過政府表示有能力應付。
2022年4月，當時係行政長官參選人嘅李家超表示會繼續北部都會區嘅計劃。
喺2022年度施政報告入面，行政長官李家超提到發展北部都會區嘅方案，當中包括建造中鐵綫（北環線嘅延伸）同建設北都公路。
2023年10月，行政長官李家超發表任內第二份施政報告，提到北部都會區嘅規劃會以產業帶動，基建先行為主軸，指北部都會區將分為四大區域，由西至東分別係高端專業服務同物流樞紐、創新科技地帶、口岸商貿同產業區、藍綠康樂旅遊生態圈。政府隨後公佈《北部都會區行動綱領》，指北部都會區可以提供大約3000幾公頃嘅新發展土地，當中大概1400公頃喺10年內可以發展，提供超過50萬個新住宅單位，當局認為係香港未來房屋供應重鎮。
2024年10月，施政報告提到會試行「片區開發」模式，加快北部都會區建設，物色三個片區作為試點，分別位於新田科技城、洪水橋／廈村同粉嶺北三個新發展區，並且由投到片區嘅發展商負責開發，公共設施建成之後交返俾政府營運。2024年底前政府陸續為三個片區進行市場意向調查。
耶穌受試探

依幅畫描繪《耶穌受試探》。魔鬼：如果你跪低拜我，天底下嘅王國都係你嘅！耶穌：撒旦，你走啦！經文講明：你應該敬拜你嘅上帝，而且淨係事奉佢一個。
《耶穌受試探》（粵拼：je4 sou1 sau6 si3 taam3）係新約聖經入邊好出名嘅一個故事，瑪竇福音、馬爾谷福音同埋路加福音都有記載，發生喺耶穌受洗之後。簡化噉講，依段故事發生喺耶穌受洗之後，講魔鬼走嚟引誘耶穌，想耶穌敬拜佢（向魔鬼臣服等如放棄救贖世人）但係耶穌唔睬佢。

情節
依幅油畫出自 19 世紀，描繪耶穌喺荒野嗰度斷食，期間天使（金頭髮嗰兩位）一路守護住佢。
睇埋：新約聖經
喺三本福音書當中，馬爾谷福音對依個故事嘅記載明顯冇咁詳細，淨係好簡短噉講咗兩句。以下係馬爾谷福音嗰個版本嘅粵語白話文譯版：
聖靈帶領佢（耶穌）去荒野嗰度。

然後佢喺荒野度逗留咗四十日咁耐，受過撒旦試探；試過遇上野獸；天使一路都睇住佢。
相比之下，馬太福音同路加福音嘅版本就詳細好多。依兩本福音書啲用字有啲分別，但內容大致相同：
耶穌畀聖靈帶領咗去荒野。佢喺荒野嗰度斷食斷咗四十日，一路受住魔鬼誘惑，佢喺嗰四十日期間乜都冇食過，於是佢就開始覺得肚餓。
魔鬼佢講：「如果你真係上帝個仔，就命令依嚿石頭變成麵包啦。」
耶穌回答：「經文上寫咗，人唔應該齋靠麵包生存，而係應該靠上帝嘅話語。」
然後魔鬼帶耶穌去到一座好高嘅山頂，畀耶穌睇到晒天下嘅所有王國。
魔鬼講：「我可以將龐大嘅權力同榮耀交畀你。因為依啲權力同榮耀都係我所有嘅，我鍾意將佢哋交畀邊個都得。如果你跪低敬拜我，依一切就全部屬於你。」
耶穌答：「你扯把啦，撒旦！經文上寫咗，你應該敬拜你嘅主同上帝，而且淨係服侍佢一個。」
跟住魔鬼就帶耶穌去耶路撒冷，畀佢企喺聖殿最頂嗰點。「如果你真係上帝個仔，就由依度跳落去啦：經文上寫咗，佢（上帝）應該會派佢嘅天使嚟保護你。天使一見你跳就應該會落嚟營救你，唔畀你撞落下面嘅石頭嗰度。」
耶穌回答：「（經文嘅教義）已經講咗，你唔應該試探你嘅主同上帝。」
如是者，魔鬼出晒佢啲詭計，就唯有離開。
以色列地

以色列地係猶太傳統中對黎凡特南部一笪地嘅稱呼，係猶太教同基督教中有重要意義。
尹錫悅戒嚴

2024年12月3號夜晚10點幾，大韓民國總統尹錫悅喺首爾發表緊急電視講話，話以共同民主黨為首嘅國會反對黨係「親北韓勢力」，並且透過「反國家活動」癱瘓政府，所以宣布全國戒嚴。呢次戒嚴因發生喺12月3號，又被叫做一二•三緊急戒嚴事態（韓文：12.3 사태／12.3事態 Il-i Sam Satae）或者“12•3”緊急戒嚴（韓文：12.3 비상계엄／12.3 非常戒嚴 Il-i Sam Bisang Gye-eom）。呢次戒嚴係自1980年全斗煥發動5•17政變，建立第五共和國軍事獨裁以嚟，大韓民國第一次宣布戒嚴。戒嚴令生效之後，當局喺國會議事堂部署軍隊，阻止國會議員進入，並同示威者發生衝突。軍隊甚至一度進入國會大樓入面，試圖逮捕議員。
事件引發韓國國內強烈反應，包括執政黨國民力量、反對黨共同民主黨同各工會組織都反對戒嚴令，大批民眾發動抗議並且阻擋戒嚴部隊進入國會。12月4號凌晨1點左右，韓國國會召開會議，當時已經入咗去國會議事堂嘅190個議員全票通過決議，宣布總統頒布嘅戒嚴無效。當中172個議員係反對黨議員、18個議員係執政黨國民力量議員。國會投票結束之後，總統尹錫悅宣布會解除戒嚴令，但國防部長官金龍顯話戒嚴令會繼續生效直至總統正式解除。同日4點27分，尹錫悅發表公開演講，宣布將會召開國務會議並且解除戒嚴令，但因為時間正處於凌晨，無辦法以法定人數召開國務會議，所以戒嚴令未能即刻解除。4點30分，韓國國務會議通過解除戒嚴令，之後戒嚴司令部解散，戒嚴部隊撤回原本駐地。
事發之後，韓國總統室首席秘書、室長等高級幕僚陸續提出辭職。12月4號下晝，6個在野黨聯合向國會提交彈劾尹錫悅動議，同月6號至7號投票表決，但第一次未能通過；參與戒嚴嘅國防部長官金龍顯亦被在野黨發起彈劾，隨後自行辭職。12月5號，據傳尹錫悅將喺當日再次發表公開講話，但其後總統室宣布佢並未安排呢個行程。12月7號，尹錫悅終於出面向國民道歉，並且強調唔會有第二次戒嚴。後續喺同月14號嘅第二次動議入面，被多數議員投票彈劾，並且送到憲法法院審議。
2025年1月9號，韓國憲法法院事務處長金正元表示，緊急戒嚴嗰陣頒布嘅戒嚴布告令唔符合韓國憲法。1月15號，韓國高級公職人員犯罪調查處喺第二次拘捕行動入面正式逮捕尹錫悅。經逮捕必要性審查，首爾西部地方法院法官車恩京正式對尹錫悅進行簽發逮捕令。
耶穌受洗

十九世紀一幅油畫；幅畫描繪想像中耶穌受洗嘅情境。
《耶穌受洗》（粵音：je4 sou1 sau6 sai2）係《新約聖經》提到嘅一件重要事件，對觀福音三書都有記載。件事係講緊耶穌喺洗者約翰嗰度接受洗禮。
件事大致係噉嘅：當時洗者約翰喺約旦河準備審判嘅來臨，凡係為罪悔改嘅人就會為佢施洗，而且佢仲預言，話有一個比佢更重大嘅人將要嚟到；耶穌稍後就嚟到接受約翰嘅洗禮；耶穌啱啱受完洗，個天就打開咗，聖靈好似白鴿噉降臨，同時上帝開聲宣稱耶穌係佢個仔。過後耶穌就跟從聖靈嘅帶領去曠野，接受魔鬼嘅試驗。
耶穌受洗嘅事，記載於瑪竇福音第三章、馬爾谷福音第一章同埋路加福音第三章，呢三本都係對觀福音。相比之下若望福音就並冇明確提到呢件事，不過佢啲內容同對觀福音三書一致：若望福音提到嘅係話聖靈好似白鴿噉從天而降，停喺耶穌身上。

聖經故事
呢個窗塊彩色玻璃，描繪想像中耶穌受洗嘅情境。
根據對觀福音三書嘅記載，耶穌受洗件事係噉嘅。
話說當時，洗者約翰（天主教稱之為洗者若翰）喺度傳道，話上帝嘅王國就快來臨，叫人快啲反省自己嘅罪並且悔改。有好多人都由耶路撒冷以至約旦多地嚟搵約翰，呢啲人逐一噉認罪懺悔，並且喺約旦河嗰度接受約翰嘅洗禮。
約翰仲作出預言，話即將會有一個比佢更重大更有能嘅人嚟搵佢。佢話呢個人實在太過偉大，自己連幫佢挽鞋都冇資格。
過咗冇幾耐，耶穌由加利利嚟到約旦，準備接受約翰嘅洗禮。不過約翰就似乎有啲驚訝：
「應該係我接受你嘅洗禮喎，點解你會嚟我呢度？」
耶穌就答：
「你暫且照我意思做啦。因為我哋噉做先至算係盡咗諸般禮義。」
於是約翰就照耶穌嘅意思行洗禮。耶穌受咗洗，就隨即上返水。喺呢個時候，個天為佢打開咗，佢見到神嘅靈好似白鴿噉從天而降降落喺佢身上。然後有把聲由天上面講：
「呢個係我嘅愛子，我所喜悅嘅。」

古文語句
新約聖經原文係以公元一世紀嗰陣嘅通用希臘語寫嘅，呢種語言同多數歐洲語言一樣，都有語法格同語法性別。
瑪竇福音第三章第十一節，洗者約翰幫人行洗禮：
瑪竇福音第三章第十七節，上帝開口講嘅說話：

宗教評論
德國出身嘅天主教神學家尤士圖斯·克內希特（德文：Justus Knecht）噉樣評論耶穌受洗嘅事跡：
1. 佢（耶穌）係無罪嘅，根本唔需要做懺悔。但係佢承擔咗我哋嘅罪要為此贖罪；所以佢就作出謙卑之舉，將自己放喺同罪人一樣嘅位置，順服接受洗禮，就好似之前佢接受割禮同埋喺聖殿獻祭噉。2. 藉住呢件事，佢教導我哋要謙卑同順服，並且教我哋要實踐所有公義，即係要遵從上帝嘅一切規條。3. 佢透過受洗令水成聖，賦予水淨化同聖化人類靈魂嘅能力。換句話講，佢設立咗洗禮呢件聖事，令我哋可以透過水呢個外在標記，獲得罪嘅赦免。
佢仲有進一步討論，耶穌受洗期間個天打開暗示住啲乜：
自從人類墮落之後天堂就一直封閉住，而天開意思係話多得耶穌，天堂依家重新打開咗（世人得到救贖，有機會重返天堂）。
出身十九世紀英倫嘅耶穌會傳教士羅渣·巴士打（英文：Roger Baxter）都有撰文反思耶穌嘅洗禮，佢嘅見解如下：
基督公開生活，第一個行動就係去接受佢嘅先驅者嘅洗禮，教導我哋話為上帝工作嘅人應該要保持一顆純潔無污嘅心。因此佢同聖母告別，而雖然聖母為失去佢個仔而感到傷心，但係都為以色列得到救贖而歡喜。耶穌行咗一段長路去搵施洗者，主去搵僕人接受洗禮，彷彿自己好似一個普通罪人噉，同稅吏、士兵同低層平民無異。要欣賞上帝之子嘅謙卑，並要明白到謙卑係做大事嘅最好準備。

歷史背景
睇埋：洗禮
洗禮呢種儀式歷史悠久，不溜都有重大嘅文化同信仰價值：據歷史學家考證，猶太文化係喺公元前嗰幾百年開始有洗禮呢樣嘢嘅。歷史學家摷返啲古文獻，發現當時死海古卷有文本講猶太人點樣洗淨自己嘅身體，而且佢哋噉做唔係純粹沖涼咁簡單，而係想「用水洗淨自己，令到自己更加接近（上帝嘅）神聖」——由此可見，對當時嘅猶太人嚟講，洗禮係有宗教意義嘅活動。到咗公元一世紀初，洗者約翰傳道嘅時候就以洗禮嚟代表「洗淨自己嘅罪惡，從而更接近上帝」呢樣嘢。
後來基督教傳播至世界各地，耶穌受洗嘅事亦隨之廣為流傳。洗禮呢樣嘢亦成為咗一種重要嘅禮儀，當中天主教會就視聖洗為入門聖事，一個人要正式成為天主教徒，就要做咗聖洗先，而且仲有一輪手續要跟從，唔係話想做就做得嘅。
二〇〇六年一幅相，影到一班天主教徒喺度幫個細路做聖洗。二〇〇六年一幅相，影到一班天主教徒喺度幫個細路做聖洗。
衛詩雅

衛詩雅（英文：Michelle Wai，1984年11月24號—），前藝名詩雅，係香港女演員，亦做過模特兒同埋鑽石銷售員。而家係英皇娛樂集團旗下嘅藝人。

名字
衛詩雅係佢嘅真名，但係入行無耐經紀人公司因應演藝圈已有「衛詩」，所以建議佢省略「衛」字變成「詩雅」。到咗後來衛詩淡出，但係又有連詩雅入行，衛詩雅覺得避來避去唔係辦法，所以就主動向經紀人公司建議，用返佢嘅原名「衛詩雅」。

背景
衛詩雅（2009年）
衛詩雅（2017年）
衛詩雅喺香港上水太平邨長大，屋企有一姊三弟，阿爸係一名地盤工人。佢喺2002年上水官立中學畢業，中五畢業之後同埋朋友到六福珠寶任職鑽石銷售員，任職期間考取到專業鑽石鑑定證書。衛詩雅十六歲已經擔任兼職模特兒，到咗 2008年獲當時所屬嘅模特兒公司 Jamcast 介紹去為電視劇《四葉草之盛裝舞步愛作戰》作角色試鏡。結果佢成功入圍，並且對演戲產生興趣，之後就簽約成為英皇娛樂集團旗下嘅女藝人，由霍汶希擔任佢嘅經理人。衛詩雅而家仍然活躍喺娛樂圈，並且攻讀寵物美容及傳心術課程，為開寵物美容店做準備。
淺淺歲月

《淺淺歲月》（英文：True Love, for Once in My Life），係2025年上畫嘅港產片，由葉童、謝君豪、許月湘、黃定謙主演，蕭冠豪執導。故仔係改編自出品人兼編劇謝淑芬同佢亡前夫之間嘅經歷。
參考依賴

參考依賴（參見英文：reference dependence）係有關人類決策嘅概念。人類做決策，就要諗每個選項有幾著數，而根據展望理論，人類做呢種思考嗰陣，會攞某一點做對照點（又叫參考點），再計得益同損失，而得益或者損失會反映响效益值之上。
例如要分析一位投資者嘅決策，可能嘅對照點有：佢總體財富嘅升跌、佢手上所有證券嘅總體價值嘅升跌、或者某隻股票嘅升跌。有關對照點係點決定嘅，有一種見解認為，人類選擇對照點嗰陣靠嘅係實質得失同預期得期得失之間嘅差距——「基於近排嘅得失而形成嘅信念」。
遊戲節目

遊戲節目係一種廣播娛樂節目類型，參賽者會喺節目入面玩遊戲爭獎品。呢類節目通常由主持人帶領，主持人會解釋節目規則，仲會喺需要嘅時候加埋評論同旁述。
凹函數

凹函數係函數一種。如果一個實值函數 f 對於區間入面任意兩個唔相等嘅x同y，以及[0,1]入面任意嘅t，都滿足：
噉呢個函數f喺某區間（或者某個向量空間入面嘅凸集）上面就算係凹嘅。
假設某函數f:R→R，喺x同y之間嘅每一點z，圖上面嘅點(z, f(z) )都會喺用點(x, f(x) )同(y, f(y) )連埋一齊嘅直線上面。
展望理論

展望理論（粵音：zin2 mong6 lei5 leon6；英文：prospect theory），又或者叫前景理論，係一個行為經濟學嘅理論模型，用嚟模擬人類點樣喺有風險嘅情況下做決策。呢套理論有別於廿世紀初嘅經濟學理論，唔會好似舊時嘅理論噉將人想像成完美理性嘅決策者。
展望理論提到，現實決策會受到各種心理因素影響，會出現損失規避等嘅幾種偏向：損失規避意思係話人類怕失去某啲嘢，多過期待獲得同等份量嘅利益，即係會（例如）討厭蝕二百文多過鍾意賺二百文；呢啲噉嘅傾向令到人類對效益嘅判斷出現偏差，做唔到舊時經濟學理論講嘅完美決策。
展望理論仲有將決策分為兩個階段：
喺編輯階段，個人會按佢腦內嘅思考捷徑嚟大約估計每個選項嘅效益，再喺腦內將啲選項按效益幾高嚟排好，佢仲會揀其中一個選項做對照點，並且將好過嗰個選項嘅當做得益，差過嗰個選項嘅當做損失。
喺評估階段，個人會好似計咗個效益值出嚟噉作出決策，揀效益最大嗰個選項。
展望理論提到好幾個重要概念，詳述人類嘅決策係點樣受主觀認知因素影響嘅。喺金融同營銷等嘅領域當中，展望理論相關嘅概念都可以用嚟左右人嘅行為。

原版諗頭
呢條曲線反映損失規避：Value ——主觀價值Gain ——得益Loss ——損失由幅圖睇得出，喺決策者心目中（例如）賺 .05 文造成嘅 value 變動冇蝕 .05 文造成嘅咁大。
内文：丹尼·加利曼同阿摩司·特沃斯基
睇埋：效益同預期效用理論
喺一九一七年，以色列心理學家，丹尼·加利曼同阿摩司·特沃斯基發表咗一篇題為《展望理論：分析風險之下嘅決策》嘅論文，喺篇文入便總括咗一系列嘅證據，批評當時經濟學家成日用嘅預期效用理論，並且提出咗一套新理論（展望理論）主張佢哋呢套新諗法更加能夠解釋人類嘅決策。
首先，想像有個人喺度賭錢，場賭局係
當中每對數值表示「有  咁高嘅機率贏到  咁多錢」。如果信預期效用理論講嗰套，決策者心目中場賭局嘅價值會係
當中  係佢現有嘅財富量，而  係一個效益函數，數值隨  而上升而且係個凹函數（升得越嚟越慢）。相比之下，喺累積展望理論之下，決策者心目中場賭局嘅價值就會係
當中  係價值函數，而  反映緊選項加權。呢個模型包含咗展望理論嘅四個要素:p 3：
參考依賴：根據展望理論，人類諗一件事有幾著數嗰陣，會攞某一點做對照點（又叫參考點），再從而計得益同損失，得益或者損失會反映响效益值之上；响呢個模型下，對照點並非係個人已有幾多財富——新嗰條式並唔包括  。
損失規避： 會捕捉到損失規避嘅現象——損失規避講緊人類有種傾向，想避免損失多過想得到同等數值嘅得益，即係話佢哋硬係會（例如）覺得蝕 20 文慘嘅程度大過賺 20 文開心嘅程度。
敏感度消退：損失或者得益嘅數值愈大，得失數值變化嘅影響就愈細，例如賺 100 文同賺 200 文之間喺主觀得失可以有明顯差異，但係賺 2,100 文同賺 2,200 文之間嘅主觀得失可能冇咁大差異；即係話隨住得失數值變大，決策者對得失數值嘅變化開始唔多敏感。
機會率加權：根據呢個諗法，人類判斷得失嗰陣靠嘅唔係客觀嘅機會率，而係一個扭曲咗嘅主觀機會率 。有關主觀機率可以點樣扭曲法，可以睇吓賭徒謬論等嘅概念。
就算到咗廿一世紀初，經濟學家仲有繼續嘗試改進呢個理論模型。
及後經濟學家做咗一連串實驗：佢哋用咗好多實驗室以外嘅地方做研究場所（實地實驗），例如係睇人類喺遊戲節目當中嘅決策噉；而且佢哋唔單只有攞歐美地區嘅人做研究對象，有分析（例如）嚟自中國嘅人嘅決策；而且仲有證據指出，就算係經驗老到嘅決策者——例如係投資老手做投資方面嘅決策 ——佢哋嘅行為都可以用展望理論描述。

應用例子
睇埋：輕推理論同行為經濟學
加利曼同特沃斯基用咗彩券同保險做例子：一個人買彩券，反映佢中意有 0.0001% 機會賺 5,000 文，多過中意包保賺 5 文，而一個人買保險，反映佢中意包保蝕 5 文，多過中意有 0.0001% 機會蝕 5,000 文；根據兩位心理學家嘅睇法，人類對事件嘅發生機率有誤判（ 講緊嘅嘢）。
展望理論嘗試做嘅係解釋人類點樣做決策。因此，假如有人嘗試影響其他人做決策，佢可以靠呢套理論嚟預測對方會對佢嘅行動有咩反應。假想有一個理財顧問阿明，佢想引佢個客買某隻互惠基金，阿明要做嘅嘢係要令到個互惠基金睇落好有著數，而且喺個客心目中著數程度唔合比例咁大。假設阿明唔會講大話，只會講出真確嘅資訊，佢有以下兩種方法可以 sell 個基金：
「喺過去兩年，個基金平均回報有 11% 咁多。」
「喺過去十年，個基金嘅回報高過平均，但係喺過去嗰年，佢喺度跌緊。」
展望理論預測，講法 1 會比較有效，原因簡化講係佢唔會提可能損失，而講法 2 會提到得益又會提到損失（睇返損失規避）。

理論問題
到咗廿一世紀初，展望理論依然有唔少問題。
加利曼同特沃斯基原先嗰篇論文受批評，話佢哋冇講明對照點要點樣決定。例如要分析一位投資者嘅決策，可能嘅對照點有：佢總體財富嘅升跌、佢手上所有證券嘅總體價值嘅升跌、或者某隻股票嘅升跌。有關對照點係點決定嘅，有一種見解認為，人類選擇對照點嗰陣靠嘅係實質得失同預期得期得失之間嘅差距——「基於近排嘅得失而形成嘅信念」。
損失規避亦都受到實驗證據挑戰：損失規避呢個假說可以分強同弱兩種，前者主張「人類做親決策，都一定有損失規避傾向」而後者就淨係主張「人喺好多時候都有損失規避傾向，經濟學家要諗吓人類喺乜嘢時候會有損失規避傾向」。响廿一世紀初，強嘅損失規避假說已經受嚴峻挑戰，噉係因為好多經濟實驗發現，人响好多情況下都唔會有損失規避嘅傾向，但係弱嘅損失規避假說依然受唔少學者採用。
世界格蘭披治桌球大獎賽

世界格蘭披治桌球大獎賽（World Snooker Grand Prix）係一項國際士碌架比賽，2015年開始每年舉辦，由世界排名頭32位嘅職業士碌架球手角逐。頭十屆都係喺英國本土搞，而2025年嗰屆第一次喺英國以外搞，由香港主辦。
真赫曼

真赫曼（英文：Gene Hackman，1930年1月30號—2025年2月18號）係個退咗休嘅美國演員同小說家。佢喺1971年因為《密探霹靂火》而攞到奧斯卡金像獎最佳男主角同出埋名。
俄羅斯輪盤

俄羅斯輪盤（俄文：Русская рулетка，羅馬化作 Russkaya ruletka）係一種極度危險嘅機率遊戲，通常涉及一支左輪手槍同埋多過一位玩家。規則如下：
準備一支左輪手槍，裝得落六發子彈，但只裝一粒（或者少量），之後旋轉個彈巢，令到子彈位置變成隨機。
玩家輪流將槍口對準自己個頭，然後掹雞。
如果嗰吓咁啱係冇子彈，嗰位玩家會生還，然後要將支槍交畀下一位玩家。
如果嗰吓啱啱好有子彈，嗰位玩家會死亡或者受重傷。
遊戲通常係有人中槍就完，但亦都有變體玩法，例如多發子彈。

法律
由於俄羅斯輪盤涉及生死，並唔係正常娛樂活動，而係極端危險嘅行為。引人玩俄羅斯輪盤係犯法嘅。
Chill Club

《Chill Club》係香港MakerVille製作嘅音樂節目，2019年10月27號開始逢禮拜日21:30-22:30喺香港電視娛樂ViuTV播。節目第一季（第1-15集）由湯寶如、彭家麗同駱振偉主持；第二到四季（第16-60集）由羅敏莊、趙學而同駱振偉主持；第五季起（第61集起）由駱振偉主持。節目會請唔同嘉賓唱盡唔同年代流行曲。自2020年5月31號開始，《Chill Club》嘅第三節會公佈嗰個禮拜嘅「Chill Club推介榜」。

Chill Club Thai Special
《Chill Club Thai Special》（又名《Chill Club Thai Pop Special》）係《Chill Club》嘅泰國特別版，安排香港同泰國歌手喺香港西沙Go Park一齊演唱，總共有5集，由2024年11月10號到12月8號播（第245-249集），最後更加會喺12月20號喺香港啟德體育園體藝館開音樂會，叫做《CHILL เก่ง Music Festival》。節目攞到香港政府文化體育及旅遊局「創意智優計劃」嘅資助。另外，參與呢個節目嘅一啲泰國歌手亦會喺泰國參與ViuTV綜藝節目《困獸鬥2.0》。

節目調動
2019年
2019年12月15號：由於直播《全民造星II 總決賽》，所以停播一次。
2021年
2021年4月11號：由於20:30-22:00直播《最後一屆口罩小姐選舉總決賽》，所以順延到22:00-23:00播。
2021年4月18號：由於直播《Chill Club 推介榜年度推介 20/21》，所以停播一次，另外安排當日22:45-22:55播《Chill Club 推介榜》。
2021年7月25號、8月1號：由於18:30-22:00直播《奧運有得揀》，所以順延到22:00-23:00播。
2022年
2022年4月24號：由於直播《Chill Club 推介榜年度推介 21/22》，所以停播一次，另外安排當日23:25-23:35播《Chill Club 推介榜》。
2022年7月17號：由於直播《第40屆香港電影金像奬頒奬典禮》，所以改到23:00-00:00播。
2022年10月9號：由於直播《香港世界桌球大師賽 2022 決賽》，所以改到23:05-00:05播。
2022年11月20號：由於直播世界盃節目《90分鐘狂熱倒數》，所以停播一次，另外安排當日21:30-21:45播《Chill Club 推介榜》。
2022年11月27號：由於配合FIFA世界盃直播安排，22:00-22:30改播《新聞報道》，所以停播一次，另外安排當日21:45-21:57播《Chill Club 推介榜》。
2022年12月4號：由於播《第四屆KKBOX 香港風雲榜》，所以停播一次，另外安排當日23:45-00:00播《Chill Club 推介榜》。
2022年12月18號：由於直播《90分鐘狂熱倒數》同《FIFA世界盃2022》決賽，所以改到20:00-20:57播。
2023年
2023年1月1號：由於轉播《2022年度叱咤樂壇流行榜頒獎典禮》，所以停播一次，另外安排當日深夜00:30-00:45播《Chill Club 推介榜》。
2023年4月16號：由於直播《第41屆香港電影金像奬頒奬典禮》，所以停播一次，另外安排當日23:30-23:45播《Chill Club 推介榜》。
2022年5月7號：由於直播《Chill Club 推介榜年度推介 22/23》，所以停播一次，另外安排當日22:45-23:00播《Chill Club 推介榜》。
2023年7月16號：由於直播《全民造星V 總決賽》，所以停播一次，另外安排當日23:30-23:45播《Chill Club 推介榜》。
2024年
2024年1月7號：由於播《新城勁爆頒獎禮2023》，所以停播一次，另外安排當日23:30-23:45播《Chill Club 推介榜》。
2024年1月14號：由於嗰集加長到75分鐘，播映時間變成21:30-22:45。
2024年1月21號：由於20:30-23:00播《2024 迎新好戲: 飯戲攻心》，所以改到23:00-24:00播。
2024年2月11號：由於20:30-22:30播《壞蛋獎門人3》，所以改到22:30-23:30播。
2024年4月14號：由於19:30-22:45直播《第42屆香港電影金像奬》，所以停播一次，另外安排當日22:45-23:00播《Chill Club 推介榜》。
2024年5月12號：由於19:00-23:00直播《Chill Club 推介榜年度推介 23/24》，所以停播一次，另外安排當日23:00-23:15播《Chill Club 推介榜》。
2024年6月16號：由於20:15-23:15直播《歐洲國家盃2024 - 波蘭 對 荷蘭》，所以停播一次，另外安排當日20:00-20:15播《Chill Club 推介榜》。
2024年7月21號：由於嗰集加長到90分鐘，播映時間變成21:00-22:30。
2024年7月28號、8月4號、11號：由於原時段直播《巴黎奧運火拼時刻》／《巴黎奧運爭勝一夜》，所以停播一次，另外安排當日13:30-13:45（7月28號）／14:00-14:15（8月4號、11號）播《Chill Club 推介榜》。
2024年9月29號：由於21:30-23:15播《美麗40路最美一夜》，所以停播一次，另外安排當日23:15-23:30播《Chill Club 推介榜》。
2024年10月6號：由於21:30-23:00播《Zetrix 環球小姐（香港區）2024總決賽》，所以停播一次，另外安排當日23:00-23:15播《Chill Club 推介榜》。
2025年
2025年1月26號：由於21:30-23:30播《拉闊音樂會 Sparkle キラキラ EDAN x JACE x JEFFREY x MARF》，所以停播一次，另外安排當日23:30-23:45播《Chill Club 推介榜》。
2025年2月2號：由於20:30-22:30播《闔家辣》，所以停播一次，另外安排當日23:30-23:45播《Chill Club 推介榜》。
2025年2月9號：由於21:30-22:00同22:00-23:00分別播《CHILL星級Gala》同《CHILL เก่ง Music Festival》第1集，所以停播一次，另外安排當日23:00-23:05播《Chill Club 推介榜》。
2025年2月16號、23號、3月2號：由於21:30-22:30播《CHILL เก่ง Music Festival》第2至4集，所以呢幾日節目停播，另外安排當日22:30-22:35播《Chill Club 推介榜》。
2025年3月9號：由於19:30-22:30直播《世界格蘭披治桌球大獎賽2025》，所以改到22:30-23:30播。
指數型分佈

指數型分佈係統計學上講到嘅一大類概率分佈。諸如常態分佈、二項分佈、泊淞分佈以及伽瑪分佈等等都屬於指數型分佈。
概率分佈

概率分佈（粵音：koi3 leot2 fan1 bou3）喺統計學同概率論上係指一個提供「手上有個變數 ， 每個可能數值出現嘅機會率係幾多」呢項資訊嘅函數。

概論
睇埋：概率論同統計學
概率分佈係成日用嚟描述「柞數據乜嘢樣」嘅架生。一個概率分佈係一個數學函數，而呢個函數表達咗每個數值喺某個總體或者樣本入面出現嘅概率，，當中  就係個概率分佈。例如假設而家掟一個銀仔，用  代表掟個銀仔嘅結果，掟 10 次（個總體係全世界嘅掟銀仔結果，而呢 10 次就係一個樣本）。 係公嘅機會率係 0.5（即係 50%），而  係字嘅機會率都係 0.5（假設個銀仔冇做過手腳）咁高，相應嘅概率分佈如下：
，「 係公（）嘅機會率係 50%」。
，「 係字（）嘅機會率係 50%」。
响現實世界嘅科研入面，啲變數好少可會「一係公一係字」咁二元，但個原理一樣：常態分佈就係科學最常用嘅概率分佈之一，如果由一個常態分佈嘅總體嗰度抽樣，個變數嘅平均值會係出現得最密嘅數值，低過平均嘅數值同高過平均嘅數值出現嘅機會率一樣，而離平均值愈遠嘅數值，抽到出嚟嘅機會率就愈低，如果按住個樣本畫一個概率分佈圖（打橫個條 X 軸係「個變數嘅可能數值」，而打戙嗰條 Y 軸係「每個數值出現嘅機會率」），一個常態分佈會俾出一條好似鐘噉嘅形狀嘅線（即係所謂嘅 bell curve）。常態分佈嘅概率密度函數係（ 係個分佈嘅標準差）：
一個概率分佈圖；幅圖打橫個條 X 軸係「個變數嘅可能數值」，而打直嗰條 Y 軸係「每個數值出現嘅機會率」。呢幅係一幅常態分佈。

假設
一般嚟講，做統計嗰陣都會假設抽樣個過程係獨立同分佈（IID）嘅－噉講嘅意思係指，樣本入面每個個體嘅數值喺由個總體嗰度抽出嚟嗰陣嘅概率分佈都係一樣，而且相互之間獨立（一個抽到嘅數值嘅概率分佈唔會影響到下一個抽到嘅數值嘅）。呢個假設慳咗好多時間同精神－如果吓吓做統計都要諗第二個抽出嚟嘅數值同第一個抽出嚟嘅數值嘅概率分佈會唔會唔同咗嘅話，計起統計上嚟就會撈絞得好交關。
平均值（Mu）同標準差（Sigma）嘅數值對常態分佈嘅影響；數值大嘅標準差表示啲個體普遍同個樣本嘅平均值差好遠。
陳輝虹

陳輝虹（Chan Fai Hung，1964年1月6號—）係香港男演員，1983年出道，曾經唔少拍香港電影演員，1990年代做過亞洲電視藝員，又佢喺之後就做過商業電台嘅節目主持。
承豐道

承豐道（英文：Shing Fung Road），係香港九龍啟德嘅一條馬路，由承啟道開始，去到啟德郵輪碼頭。
承豐道2013年通車時，係經啟德橋連接九龍灣承昌道，2021年啟德橋嘅路段分拆出嚟正名做啟德橋道，而承豐道喺2022年由啟德橋道北延到承啟道。
2024–25年歐洲男子排球冠軍聯賽

2024–25年歐洲男子排球冠軍聯賽係第66屆歐洲男子排球冠軍聯賽，亦係歐洲排球聯合會主辦嘅第70屆頂級球會賽事。

A組
最後更新：2024年12月18號。 資料來源：CEV排名規則：分組賽排名準則

B組
最後更新：2024年12月18號。 資料來源：CEV排名規則：分組賽排名準則

C組
最後更新：2024年12月18號。 資料來源：CEV排名規則：分組賽排名準則

D組
最後更新：2024年12月19號。 資料來源：CEV排名規則：分組賽排名準則

E組
最後更新：2024年12月18號。 資料來源：CEV排名規則：分組賽排名準則
蘇子茵

蘇子茵（英文：Kuku So Tsz Yan，1995年—），係香港女演員同模特兒，比較出名嘅作品係2021年Serrini嘅MV《我在流浮山滴眼水.jpg》入面以中性打扮飾演女同性戀人，同埋2022年大家樂廣告《我的善忘爺爺》。

演出
呢個表唔完整，歡迎加料。
文錫

文錫係旺角街頭書灋家。

早期
文錫以前喺中國順德讀過書，上堂有同老師寫字帖學書法。

嚟香港
文錫喺1975年去到英屬香港。做咗鋪石屎嘅體力勞動工作兩年，佢有一次見到有一個裝石屎嘅籃跌低咗而嚇親。之後，佢就唔做鋪石屎。

開字檔
文錫跟住以寫字做收入來源。佢喺旺角亞皆老街開字檔。
卓林普

卓林普（英文：Judd Trump，1989年8月20號—）係英國出身嘅士碌架球手，碧仙桃出世，2005年開始喺英國打職業賽，當今世界排名第一。佢2024年通過優秀人才入境計劃入籍香港。2024年傳媒報道佢女朋友係前香港女子花式溜冰運動員馬曉晴。
馬曉晴

馬曉晴（英文：Maisy Ma，1999年11月18號—）係香港藝人，前女子花式溜冰運動員，係頭一位喺國際比賽攞到獎牌嘅香港女子花式溜冰運動員，有「港版石原里美」之稱。

簡歷
馬曉晴喺香港出世，3歲移居北京，讀北京哈囉Harrow國際學校，13歲移居美國，2017年喺美國科羅拉多州 Cheyenne Mountain High School 高中畢業。後嚟只係用咗兩年半時間完成4年大學課程，攞到馬薩諸塞大學阿默斯特分校（University of Massachusetts Amherst）傳播學理學士學位。
馬曉晴自細接受花式溜冰（花樣滑冰）訓練，10歲喺全國青少年錦標賽上攞到銀牌，2010年到2017年（除咗2015年）都攞到香港錦標賽冠軍。13開始代表香港喺世界各地比賽，最好成績係2016 Reykjavik International Games為香港攞到銀牌。2017年亞洲冬季運動會，佢做咗香港隊開幕禮揸旗人，最後喺比賽攞第10名。
20歲畢業後返香港開始佢嘅事業。而家係個主持，港隊青年教練，中/英/普通話 司儀，KOL @maisyma1999 網絡名人，並喺好多政府宣傳片段中出現過。
2024年傳媒報道馬曉晴做咗英國士碌架球手卓林普嘅女朋友，而卓林普亦喺差唔多時間入籍香港。
皖南事變

皖南事變又稱為新四軍事件，呢間嘅「皖南」即係指事變發生地區 —— 安徽南部，而新四軍則係指共產黨轄下，分別由葉挺、項英任正副軍長、袁國平任政治部主任嘅國民革命軍新編第四軍。
該事變發生於民國30年（1941年）1月4日 -1月14日，係抗日戰爭時期中國國民黨轄下嘅國民革命軍第三戰區部隊同新四軍之間嘅一次數萬人規模嘅中等衝突事件。事件中，新四軍所屬軍部兵力同皖南部隊遭受咗嚴重嘅損失。
伍公子

伍公子（1992年9月30號—；英文藝稱：Loui5Ng；中文真名：伍文岍），香港網絡藝人。初期做YouTube發片友，拍攝類型有遊戲、Vlog，之後開Twitch遊戲台。

作品
《懶人Vlog》
《公子玩》
《公子曰》
《Old News》
《伍公子劇透之事件簿》
《詠春。獵人。盧比度》（LG合作微電影）
《民主超人》（Eminleo合作微電影）
《TWITCH直播台直播》
《FACEBOOK專頁直播》
2019–20年歐霸盃

2019–20年歐霸盃係第11屆歐霸盃（第49屆歐洲足協盃），由歐洲足協主辦。
受武漢肺炎疫情影響，呢屆嘅十六強賽事只係踢咗六場首回合賽事就喺3月中暫停，到8月初至以閉門作賽形式恢復，踢返十六強嘅六場次回合賽事；另外兩場未開始嘅十六強賽事就改喺德國嘅中立場踢一場過淘汰賽。其後嘅八強同四強賽事都係喺德國踢一場過淘汰賽。決賽喺德國科隆踢，最後由西班牙嘅西維爾攞冠軍。
陳錦鴻

陳錦鴻（英文：Chan Kam Hung，Sunny，1967年1月1號—）係香港男演員，曾經做過無綫電視、亞洲電視同香港電視男藝員。

演出
呢個表唔完整，歡迎加料。
修安聯

修安聯（英文：Southend United F.C.）係英格蘭雅息士郡一間職業足球球會，依家踢緊英格蘭足球全國第一級聯賽。
方塊字

方塊字（粵音：Fong1 faai3 zi6）係有關文字嘅概念。如果話某一套文字係方塊字，意思即係話用呢套文字嘅人寫起字上嚟每隻字都要「擺入一個假想嘅正方形」令到一段文本啲字望落好似成一個個方格噉。
方塊字呢個概念，一般嚟講係統稱漢字同埋漢字啲衍生文字、文字系統，其中有啲嘸係幾啱喊得成漢字嘅，譬如係假名、西夏字等等。呢啲非漢字嘅方塊字系統望落雖然似漢字，但係運作原理好多時都同漢字差天共地。

建構原理
西夏字都係方塊字，出晒名筆劃多，多數十劃以上。
睇埋：六書

漢字
内文：漢字同粵字
自古以嚟，漢字不溜都係成方塊結構嘅。象形字同指事字寫起上嚟會 fit1 落去假想嘅四方形內。而形聲字同會意字雖然由多部份組成，一樣會砌成四四方方噉形。用形聲字做例，一隻形聲字有形符（表示佢意思上屬咩類型）同聲符（大致表達佢嘅讀音）兩大部份，可以分上下，亦有分左右：
形符
聲符

形符
當中粵語字有好多從口部嘅字（意思可以大致理解為寫口語詞嘅字），常見結構係：
口部
聲符
例子有：
分左右嘅形聲字，比較常係形符喺左、聲符喺右嘅，譬如係媽、港、誌、以及一眾從口字部嘅粵語字（嘅、啲、咗）等等。不過形符喺右、聲符喺左嘅都唔少，譬如係功呀噉。
分上下嘅形聲字，有啲係形符喺上、聲符喺下，譬如係宇、草、雲等，亦有啲係聲符喺上、形符喺下嘅，譬如係想、斧呀噉。
除此之外，亦有唔少漢字係分內外嘅，例子有園（形符喺外、聲符喺內）、廳（形符喺外、聲符喺內）、聞（形符喺內、聲符喺外）等等。

西夏字
内文：西夏字
西夏字（西夏語：）屬於語素文字，用嚟寫西夏語。西夏國建立於十一世紀上半，由西夏嘅統治者李元昊命令文臣野利仁榮製作，但係後來西夏喺一二二七年亡於蒙古帝國，西夏故地人口急跌，而西夏字亦都隨之失傳。响廿一世紀初，冇人會喺日常生活之中使用西夏字。
西夏字驟眼睇似漢字，而且構造方法亦同漢字有一啲相似之處：西夏字有所謂嘅單純字，而單純字就可以用嚟砌出合體字，有少少似漢字系統用象形字砌出形聲字同會意字噉。兩隻單純字砌埋一齊構造會好似噉：

字一
字二
不過同漢字唔似嘅係，西夏字冇象形字呢家嘢，佢哋啲單純字外形上唔似所指之物。舉例說明，好似係表示泥嘅西夏字噉
即係將水（最左手邊嗰隻）同土拼埋一齊，最後得出指泥嘅字，留意水同土嘅單純字，外形上並唔似所指之物。西夏字成日會用呢種「意思結合」嘅做法嚟組成，原理類似漢字中嘅會意字，全套文字有成六千幾隻字咁多。

韓字
内文：韓字
韓字（又叫諺文；韓文：한글）呢種文字始於李氏朝鮮，由朝鮮世宗（十五世紀）帶領一班學者發明，專門用嚟寫韓語。韓字嘅做法同傳統漢字有啲相似，都係講到要將一啲部件「砌埋一齊」組成一個個方格，不過分別在於韓字屬於字母系統，即係話佢每一隻符號都係純表音噉表達緊元音或者輔音，唔似得漢字形符噉可以帶有語音以外嘅意思，表起音上嚟亦精確過漢字聲符。
韓字如果寫緊開放音節（個尾冇輔音），可以有以下呢啲構造：
輔元

輔
... 等等。當中每一個「部件」都係代表緊某隻元音或者輔音。
下圖係諺文個韓語名（羅馬化作 han geul）用諺文寫嘅樣，連埋啲個別字母嘅羅馬化做對照：

其他例子
講字形嘅話，假名查實源自日本人簡化漢字。
睇埋：漢字文化圈
方塊字廣泛分佈於漢字文化圈各地。以下呢啲仲有人用嘅文字系統，一般會當係方塊字或者會跟方塊字嘅法則噉嚟寫：
假名：源自日本；就算到咗廿一世紀初，日本人日常都仲會用假名嚟書寫日語；就字形嚟睇，假名似簡化嘅漢字，每個都表示一款音節，讀起上嚟係一段音拍咁長。
注音符號：廿一世紀初喺台灣仲廣受採用；原則上，注意符號係每個聲母或韻母自成一個方塊，不過台灣亦有人提倡，注音符號可以好似韓字噉，同一段音節嘅輔音同元音符號拼埋一齊做一個方塊。
彝文：彝族用嘅文字
水書：水族用嘅文字
而以下呢啲文字系統，都偏向方塊字，但喺廿一世紀初已經走向式微：
字喃：本來係越南話用嘅，不過由廿世紀起越南就正式改為用拉丁字母嚟寫越南話，放棄咗漢字同字喃。
壯字：壯族人用嚟寫壯語嘅，不過依家壯語好多時都改咗用拉丁字母寫。
侗字
女真字
契丹小字
契丹大字
2025年世界男子排球錦標賽

2025年世界男子排球錦標賽係第21屆世界男子排球錦標賽，由國際排球聯會喺2025年主辦。決賽週喺菲律賓度搞。
燦美爾流浪足球會

燦美爾流浪足球會（英文：Tranmere Rovers F.C.）係英格蘭伯肯黑德一間職業足球球會，依家踢緊英格蘭乙組足球聯賽。
2024–25年國際籃聯歐洲聯賽盃

2024–25年國際籃聯歐洲聯賽盃係由國際籃球聯會主辦嘅第10屆國際籃聯歐洲聯賽盃。

小組次名排名
首場比賽將於2024年10月8號開始。 資料來源：FIBA排名規則：分組賽排名準則
沙蘭力坦拿

沙蘭力坦拿（英文：US Salernitana）係意大利薩萊諾一間職業足球球會，依家踢緊意大利乙組足球聯賽。
統計學嘅誤用

統計學（粵拼：tung2 gai3 hok6）上嘅數據同分析方法對科研有巨大嘅幫助，但又時不時會俾人誤用。舉附圖嚟說明，同一樣嘅統計數據可以用唔同嘅方法呈現，而唔同嘅呈現方法可以攞嚟誤導人，好似係附圖嗰兩幅棒形圖噉，兩幅圖表達嘅數據一樣，都係表達緊一間公司喺二〇一〇同二〇一一年嘅銷售量（Y 軸係銷售量，X 軸係年份），但係兩幅圖嘅原點唔同－左圖嘅 Y 軸係以 36 做起點，右圖嘅以 0 做起點，令到前者望落好似賺多咗好多錢噉。
有人就曾經噉講：（粵文翻譯）世上有三種大話：大話、抵死嘅大話、同埋統計數字。

使用
俄羅斯輪盤玩法：準備一支左輪手槍，裝得落六發子彈，但只入一粒，粒子彈嘅位置隨機；然後玩家輪流將槍口對準自己個頭掹雞，睇吓邊個死先。
想像有人寫報告噉樣講：
「我哋訪問咗一班曾經玩過俄羅斯輪盤嘅人，發現佢哋當中 100% 嘅人玩完之後仲有命。結論：俄羅斯輪盤好安全，係一種有益身心嘅遊戲。」
——玩過俄羅斯輪盤嘅人好多都死咗，死咗嗰啲唔會訪問到。
好多人呈現同解讀統計數據嗰陣，都會特登用對自己有利嘅方法嚟誤導人，而美國作家達利哈夫嘅書《點樣用統計學講大話》就揭露咗好多生意人同政治家點樣用類似詭計嚟呃人。

防範
要預防統計學嘅誤用有好多方法，包括要用啱嘅圖表等等。而且喺將用統計得出嘅結論普遍化嗰陣，要留意佢會唔會超出咗個樣本代表到嘅範圍，只有個當樣本可以代表到個總體嗰陣，統計方法得出嘅結果先至算係可信、精確嘅，例如係一份用白人做樣本嘅醫學研究得出嘅結論未必啱唐人用。